АҞӘА, лаҵара 30 – Sputnik, Бадраҟ Аҩӡба. Аԥснытәи ашьапылампылтә команда Арцахҟа инеиит ConIFA-2019 алахәхаразы ҳәа ааицҳауеит ашьапылампыл азы Аԥсны Афедерациа апресс-маӡаныҟәгаҩ Алхас Манаргиа.
"Арцахтәи аамҭала асааҭ 11 рзы Аԥснытәи акоманда Степанакерт иааит. Ҳара арахь Ереванынтәи ҳааит. Аҳаиртә баӷәазаҿы раԥхьа ҳалаԥш зықәшәаз иреиуоуп ConIFA аверсиала Европа ашьапылампыл азы ачемпионат аадыртуеит рашәара 1 азы ареспублика Арцах афинал мҩаԥгахоит Степанакерт рашәара 9 рзы ҳәа зныз аҩыра дуқәа", - иҳәоит иара.
Аҳаиртә баӷәазаҿы аԥснытәи акоманда ирԥылеит ачемпионат аиҿкааҩцәа.
"Ереванынтәи Степанакертнӡа быжьсааҭк амҩа ҳақәын, ашьха мҩақәа ҳарҿысуан. Иазгәаҭатәуп даара гәаартыла ишаҳԥылаз. Шьыжьхьа ҳҿарҵеит амҩан, аха уи шьыжьхьа аасҭа иааинырслаз абанкет еиԥшын", - иҳәоит Манаргиа.
Степанакерт ҳаналалоз ҳкоманда аҭыԥантәи ачеиџьыка рыманы иаҳԥылеит.
"Ҳаиԥылара еиуеиԥшым агаджетқәа рыла иҭырхуан. Шәаҳәаран, кәашаран. Нас ҳара асасааирҭахь ҳнаргеит. Акоманда иахьа рыԥсы ршьоит, уаҵәи уаҵәашьҭахьи аҽазыҟаҵарақәа мҩаԥыргоит. Рашәара 2 рзы раԥхьатәи рыхәмарра мҩаԥысуеит", - иҳәоит иара.
Ареспублика Арцах аҭҵаарадырреи, аҵареи, аспорти рминистр ихаҭыԥуаҩ Ашот Даниелиан атурнир аиҿкаара атәы далацәажәеит.
"Астадионқәа зегьы жәларбжьаратәи астандартқәа ирықәшәо еиҿкаауп. Аԥсныи Арцахи ркомандақәа еицыхәмаруеит, сақәгәыӷуеит урҭ афинал аҿгьы еиқәшәап ҳәа", - иҳәоит иара.
Агәыԥ "А" иаҵанакуеит: Аԥсны, Чамериа (Албаниа), Сапми (Лапландиа), Арцах. Агәыԥ "Б": Паданиа (Италиа), Секеитәи атәылаҿацә (Румыниа), Мраҭашәаратәи Ермантәыла (Ҭырқәтәыла), Аахыҵ Уаԥстәыла.
ConIFA аверсиала Европа ашьапылампыл азы ачемпионат аадыртуеит рашәара 1 азы ареспублика Арцах афинал мҩаԥгахоит Степанакерт рашәара 9 рзы.
Аԥснытәи акоманда аилазаараҿ иҟоуп: амбахьчаҩцәа - Инал Қацәба, Илиа Шьчерба, ахьчаҩцәа - Лев Ҭарба, Георги Жанаа, Лев Бабурин, Асҭамыр Ҵышәба, ахьчаҩбжацәа - Ҭемыр Агрба, Шабаҭ Логәуа, Тарас Ҳагба, Гига Бениӡе, Виктор Ԥимԥиа, Даур Ҷанба, Ака Званбаиа, Алан Хугаев, Даниил Чрыгба, Гәдиса Смыр, Роман Зикрач, ажәылаҩцәа - Дмитри Маскаев, Рамин Барцыц, Данило Арӡынба.
Уаанӡатәи адыррақәа рыла Ницца, Сардиниа, ДЖәР, ЛЖәР ркомандақәа ачемпионат изалахәхом.
ConIFA шьаҭаркын рашәара 7 2013 шықәса рзы. Еиднакылоит FIFA иалам ашьапылампылтә командақәа.